Ти попита Уили какво да правиш при ПТП на паркинг.
Първата реакция при ПТП на паркинг е водачът да уведоми органите на МВР. Когато има и пострадали – се уведомява и Спешна помощ. Това може да направиш на телефона за спешни повиквания 112.
За София-град може да сигнализираш директно и на телефоните на Пътна полиция, които са специално за пътни произшествия: 029824901 или 029824902.
Това обаче трябва да стане незабавно след узнаването за произшествието/щетата, а не в някой от следващите дни.
Възможно е КАТ да откаже да посети местопроизшествието в случай само с паркинг-щета. Оказва, че от КАТ не посещават местопроизшествието дори когато виновникът е избягал.
Ако на паркинга има монтирани камери, при позвъняването потърпевшият трябва настоятелно да обясни, че е възможно да са заснели инцидента. Работа на полицията е да ги провери, да издири извършителя и да удостовери това с документ. На базата на този акт щетите ще могат да се покрият със застраховката „Гражданска отговорност“ на причинителя на ПТП.
Пътна полиция посещава ЗАДЪЛЖИТЕЛНО мястото на ПТП, когато: при произшествието има убит или ранен човек, между участниците в произшествието има разногласие за вината, има съмнение, че участник в катастрофата е под въздействието на алкохол и/или наркотици или не притежава необходимите права за управление на МПС и др.
При отказ на КАТ да посети ПТП-то добре е веднага да се обадиш на застрахователната компания, ако имаш застраховка Каско. Те ще преценят дали да пратят мобилна група. Ако не, трябва да заведеш щетата в посочения в полицата срок.